- Hvor er det i grunden usselt. Dansk Folkepartis nordjyske spidskandidat, Christian Langballe er rasende. I stedet for en TV-debat forleden med - og mod - Dennis Flydtkjær fra Danmarksdemokraterne, måtte han nøjes med Mogens Aaby fra Nye Borgerlige. Og det forarger i den grad Langballe, i det han betegner som et taktisk afbud i sidste øjeblik. - Nu kunne man så få den tanke, at Dennis Flydtkjær ikke tør og gemmer sig bag mor Ingers skørter, skriver Christian Langballe i den kradse kommentar på Facebook. Han insinuerer samtidig at det er orkestreret oppefra i Inger Støjbergs nye parti og citerer "pålidelige kilder." - Han må ikke mødes med mig i direkte duel for partiets ledelse. Prøv lige at læs sætningen igen!!! Jeg kan kun tolke det derhen, at Dennis Flydtkjær ikke må mødes med mig for Inger Støjberg, lyder det fra Langballe. Det er velkendt at det fremadstormende parti har en del tidligere DF'ere på prominente pladser i partiet. Tidligere har Søren Espersen, eks-DF'er og nu DD-kandidat, sagt til DR i Debatten at han ikke ønsker at gå ind i forskellene på de to partier. "Det gavner ingen." Den holdning deles ikke ligefrem af den nordjyske spidskandidat og Espersens eks-partifælle, der gerne havde haft muligheden for at snakke politiske forskelle. - Først overtager hun en stor del af DF politik og efterfølgende vil hun ikke lade sine kandidater mødes med os for at diskutere forskelle. (...) - Støjberg ønsker ikke at give os i DF unødig taletid i valgkampen, spekulerer Christian Langballe i. TV2 Nord har forsøgt at få en kommentar fra Danmarksdemokraternes Dennis Flydtkjær, men han er ikke vendt tilbage.
Christian Langballe er 'forarget ud over alle grænser' over politisk modstander.